google/wiki40b huggingface dataset:
Zjelju Zjelev

Politisk aktivitet

Han var med da «Klubben for støtte til glasnost og gjenoppbygging» ble etablert i 1989 og ble deretter formann i det koordinerende rådet til den antikommunistiske «Unionen av demokratiske krefter». I det sjuende valget til nasjonalforsamling ble han valgt inn i Bulgarias parlament, som valgte ham til president. Han var kompromisskandidaten som de ulike fraksjoner kunne støtte da sosialisten Petar Mladenov ble tvunget til å gå av.
Etter 1996 fortsatte han med politikk, men i mindre målestokk. Han ble æresformann i Den liberale demokratiske unionen og i Den Liberale Internasjonale. I 1997 ble han president for en stiftelse oppkalt etter ham. Han tok også initiativ til og ble president for Balkans politiske klubb, en forening av tidligere politiske ledere i Sørøst-Europa.
Robert Kagan

Oppvekst og utdanning

Kagan uteksaminert fra Yale University i 1980, hvor han studerte historie og grunnla Yale Politiske Månedlig Han tok en mastergrad fra John F. Kennedy School of Government på Harvard University og en PhD fra American University i Washington, DC Han er senior fellow ved Carnegie Endowment for International Peace og professor II i historie ved Georgetown University.
I 1997 var Kagan medgrunnlegger av Project for the New American Century.
Hywind

Hywind er et offshore vindmøllekonsept under utvikling i Equinor. Grunnutvikling ble gjort av Norsk Hydro, derav navnet. Hywind-møllene er flytende vindmøller som installeres til havs på dybder over 120–700 m. Den første pilot-vindmøllen i Hywind-konseptet ble installert og satt i drift 10 kilometer sørvest for Karmøy høsten 2009. Vindturbinen er verdens første flytende vindturbin i MW-klassen. Pilotprosjektet er planlagt å forløpe i to år. Hva som skjer videre avhenger av hvilke erfaringer Equinor gjør med dette prosjektet.

Historikk

Hywind-konseptet ble opprinnelig utviklet av Dagfinn Sveen i 2001 på Norsk Hydros avdeling for ny energi, ledet av juristen Alexandra Bech Gjørv. Konseptet ble patentbeskyttet og industrielle relasjoner med bl.a. Siemens ble etablert. Ved Statoils overtagelse av Hydros oljedivisjon i 2008, ble Hywind også overført Statoil.

Den første vindturbinen

Etter tauing, flytende vannrett, fra Finland ble flyteelementet til pilotprosjektet reist i Åmøyfjorden ved Stavanger 23. april 2009. Vindturbinen ble etterfølgende montert på toppen av flyteelementet. Hele konstruksjonen ble 8. juni 2009 tauet ca. 10 km. sørvest for Karmøy der den ble ankret opp med tre ankre på ca. 200 m dybde. Totalt besto installasjonen av fem–seks operasjoner.
Den offisielle dåp var 8. september 2009 der Konserndirektør for Teknologi og ny energi Margareth Øvrum var gudmor. Daværende olje- og energiminister Terje Riis-Johansen var også tilstede. 
Det første hele år, 2010, turbinen var i prøvedrift leverte den 7,3 GWh mot forventede 3,5 GWh og har . Turbinen ble utsatt for bølger opp til 11 m og viste seg mer stabil enn antatt. Den flytende installasjon gir ikke større belastninger på turbinen enn ved installasjon på land, og vibrasjonsbelastningene er redusert i forhold til landbaserte turbiner.

Videre utvikling

Da prosjektet så langt er en suksess vurderes det å gå videre til neste fase der det fokuseres på kostnadsreduksjoener og utvidede plasseringsmuligheter ved at minimumsdybden reduseres til 100 m eller mindre. Neste fase vil være parker med tre til fem turbiner der Skottland og Maine er mulige plasseringer i 2015–16. Maine ble opgitt, men Statoil bygger fem 6 MW turbiner med 70 prosent lavere kostnad ved Skottland i 2017. 
Andre selskaper har også begynt å utvikle flytende installasjoner der Vestas er den største aktør.
Andre selskaper som f.eks. Windflip har etablert seg som en aktør innen installasjon. Selskapet er ledet av Ane Kristoffersen, utvikler en lekter for kostnadseffektiv plassering av de flytende vindmøllene til havs.
Behenisk fiksstjerne

Beheniske fiksstjerner er et utvalg av femten stjerner som anses spesielt nyttige for magiske anvendelser i middelalderens astrologi i Europa og den arabiske verden. Navnene kommer fra det arabiske bahman, «rot», som hver var ansett som en kilde til astrologisk kraft for en eller flere planeter. Hver av dem var også forbundet med en edelsten og en planet som ble brukt i ritualer for å trekke stjernens påvirkning (for eksempel inn i en amulett).
The Favourite

Handling

Filmen utspiller seg på 1700-tallet, og England er i krig med Frankrike. Den britiske dronningen Anne (Olivia Colman) kan likevel godte seg på slottet sitt, og hun får hjelp av Lady Sarah Churchill (Rachel Weisz) til å styre landet i sitt sted. En dag kommer en ny karismatisk tjener, Abigail Masham (Emma Stone) til slottet, og Sarah hjelper henne med å få en god posisjon i hoffet. Etter hvert som krigspolitikken blir mer tidkrevende, fyller Abigail rollen som dronningens følgesvenn. Det oppstår et maktspill mellom de to tjenerne, som begge ønsker å bli dronningens favoritt.
Alfred Harmsworth

Bakgrunn

Harmsworth ble født i nærheten av Dublin, men gjennomførte skolegang ved Stamford School i Lincolnshire i England.  Han var en eldre bror av Harold Harmsworth, 1. vicomte Rothermere, Cecil Harmsworth, 1. baron Harmsworth, Leicester Harmsworth, 1. baronett og Hildebrand Harmsworth, 1. baronett.

Tidlig økonomisk suksess

Han startet som frilansjournalist og etablerte sin første avis, Answers. Han hadde en intuitiv sans for hva leserne ønsket å kjøpe, og startet en serie med billige, men suksessrike magasiner som Comic Cuts og Forget-Me-Not, det siste for kvinner. Fra disse utgivelsene bygget han opp det som skulle bli verdens største magasinutgiver, Amalgamated Press.
Harmsworth var en av pionérene innen tabloidpressen. Han kjøpte flere ulønnsomme aviser og omgjorde dem til lukrativ forretning, i første rekke ved å gi dem et folkelig preg. Han startet med londonavisen The Evening News i 1894, for deretter å slå sammen to edinburghaviser til Edinburgh Daily Record. Den 4. mai 1896 startet han å gi ut Daily Mail i London, som raskt ble populær og helt frem til Harmworths død hadde verdens høyeste opplagstall. Statsminister Robert Cecil, Lord Salisbury, uttalte at den var «skrevet av visergutter for visergutter». 
I 1899 var Harmsworth ansvarlig for den enestående suksessen til en barmhjertig bønn for familiene til soldater som kjempet i boerkrigen. Han inviterte i den forbindelse Rudyard Kipling og Arthur Sullivan til å skrive sangen The Absent-Minded Beggar.  Harmsworth etablerte også The Daily Mirror i 1903 og berget de økonomisk skakkjørte Observer og Times i henholdsvis 1905 og 1908. I 1908 kjøpte han også The Sunday Times.

Politisk innflytelse

Harmsworths eierskap i The Times, Daily Mail og flere andre aviser betød at hans lederartikler utøvde stor påvirkning over både «klassene og massene». I en tidsepoke før det fantes fjernsyn, radio og internett innebar det at Harmsworthe dominerte den britiske pressen mer enn noen enkelt person både før og etter ham. Under første verdenskrig førte Harmsworths aviser an i kampen om å få utnevnt en minister for krigsmateriell og hjalp til å valgt Lloyd George til statsminister i 1916. Lloyd George tilbød Harmsworth en post i sin regjering, men Harmsworth avslo tilbudet og ble utnevnt til propagandaleder.

Polarutforskning

Alfred Harmsworth finansierte Frederick George Jacksons ekspedisjon til Frans Josefs land, Jackson-Harmsworth-ekspedisjonen fra 1894 til 1897, som også forsøkte å nå Nordpolen.
Han ga også £ 5 000 i støtte til den første offisielle britiske ekspedisjonen til Antarktis siden James Clark Ross' reise seksti år tidligere – Discovery-ekspedisjonen fra 1901 til 1904 under ledelse av Robert Falcon Scott.

Adling

Harmsworth ble utnevnt til baronett av Elmwood i 1904 og året etter adlet som baron Northcliffe. I 1918 ble han forfremmet til vicomte Northcliff for sin tjeneste som leder av den britiske militærdelegasjonen i USA.
Horn (album)

Historie

Plata blir sett på som en sprikende plate, og den mest ukommersielle av platene til bandet. Grunnen til dette var imidlertid en demokratisering innad i bandet, noe som førte til at gruppens ledende låtskriver (Ove Thue) nesten ikke fikk slippe til. Plata bar således preg av lite gjennomtenkte komposisjoner, improvisering og et par instrumentale jingler. «People In Motion» som var utgitt i forkant sto i sterk kontrast til resten av materialet.
Fossumparken

Fossumparken (arbeidsnavn Linjeparken) er en park på Stovner i Oslo, som del av Groruddalsatsingen. 
Parken strekker seg langs Fossumveien fra Karl Fossums vei i sydøst, forbi Stovner senter og Stovner politistasjon og til krysset med Tokuruddalen i nordvest. Fossumparken vil bli 55 dekar stor. Parkomådet planlegges med redusert trafikk, ved at innkjøring til Stovner senter skjer fra området ved Stovner videregående skole og at bussterminalen ved T-banenedgangen trekkes ut i Fossumveien. Før parken bygges, er området langs Stovner senter og Fossumveien trafikkareal, mens den nordvestlige delen av området, Fossumdumpa, ligger mellom Fossumveien og Aasta Hansteens vei og er et grønt dalsøkk med ballplass. En sidebekk til Tokerudbekken går i rør under Fossumdumpa.  
Regjeringen bestemte i 2010 å bidra til en stor park av hver av bydelene i Groruddalen, som del av Groruddalssatsingen. Fossumparken (kalt Linjeparken i planleggingsperioden) er bydel Stovners park. Anlegget startet i 2015, og parken ble åpnet 1. juni 2017.
Varntresk kirke

Historie

Varntresk fikk egen gravplass først rundt 1895, selv om det hadde vært fast bosetning der fra 1736. Denne gravplassen ble innvigd i august 1895 etter søknad fra sokneprest Ole Tobias Olsen. Gravplassen var imidlertid tatt i bruk, Jakob Kolbeinson ble gravlagt september 1894 og Bernt Larson (omstreifer fra Sverige) ble gravlagt juni 1895.
Det ble nå vanlig at soknepresten kom til Varntresk om sommeren og holdt en gudstjeneste.
Det ble gravlagt 95 personer på denne gravplassen før en ny ble det tatt i bruk ved siden av den gamle i 1936. Da Røsvatnet ble oppdemt, viste det seg at at vanet nådde cirka en halv meter opp på gravene, så disse ble flyttet til en ny gravplass. Den ble innvidd i september 1962.
New Jersey City University

New Jersey City University er et delstatseid universitet i Jersey City i delstaten New Jersey, USA. Det ble opprettet i 1927.
Ved universitetet var det 8 523 studenter og 627 vitenskapelig ansatte i 2006, og samme året var skolepengene US$ 7 537 for studenter folkeregistrert i delstaten New Jersey. Studiene gis opp til mastergradsnivå.
Koekelbergbasilikaen

Koekelbergbasilikaen (fransk: Basilique du Sacré-Coeur eller Basilique de Koekelberg, nederlandsk: Basiliek van het Heilig Hart eller Basiliek van Koekelberg) er verdens femte største kirke. Basilikaen er 89 meter høy, 167 meter lang og bygget i art deco-stil. Basilikaen ligger i kommunen Koekelberg som er en del av hovedstadsregion Brussel.

Historie

Basilikaen ble bygd for å feire Belgias 75-årsjubileum som selvstendig stat. Kong Leopold II la ned den første grunnsteinen i 1905 og i 1971 stod byggverket ferdig.
Jødebo

Jødebo var en betegnelse brukt på jødiske konfiskerte hjem og bedrifter under den andre verdenskrig. Eiendommene ble konfiskert og overdratt i henhold til et vedtak fattet av Vidkun Quislings regjering 26. oktober 1942 som gjorde det legalt å inndra eiendom og formuer som tilhørte jøder. Inndragningen ble effektuert av Likvidasjonsstyret for inndratte jødiske formuer som ble opprettet 20. november samme år.
Arkivet over jødebo befinner seg ved Riksarkivet på Sognsvann i Oslo.
UFC 39

Bakgrunn

Hovedkamp for arrangementet var en tungvekt tittelkamp mellom Randy Couture og Ricco Rodriguez for den ledige tittelen som ble fratatt Josh Barnett etter han testet positivt på steroider. Dette arrangementet var også UFC debuten til fremtidig tungvektmester Tim Sylvia.
Verdenscupen i langrenn 2017/18

Utestengelser

30. november 2017 kunngjorde Det internasjonale skiforbundet (FIS) at Aleksandr Legkov, Jevgenij Belov, Maksim Vylegzjanin, Aleksej Petukhov, Jevgenija Sjapovalova og Julija Ivanova skulle utestenges fra verdenscupen denne sesongen i kjølvannet av McLaren-rapporten, som viste at dopingprøver avgitt av russiske utøvere under Vinter-OL 2014 ble byttet ut med rene prøver for å skjule doping.

Kalender

Forklaring: K = Klassisk. F = Fristil.

Verdenscupen sammenlagt

Oversikten viser de 10 beste utøverne, i tillegg til de øvrige norske plasseringene.
Diplomøkonom

Diplomøkonom er en utdanningsgrad som kan gis etter avsluttende eksamen fra et treårig studium i bedriftsøkonomi og administrative fag. I Norge er det bare Handelshøyskolen BI som tilbyr diplomøkonom-studium. Graden tilsvarer i dag en bachelorgrad. Det er en lavere grad enn siviløkonom.
Graden ble opprettet i 1968, da BI-studium ble utvidet fra to til tre år. Å ta kurs på kveldstid fikk navnet bedriftsøkonomstudiet. I diplomøkonomstudiets tredje år ble det innført spesialisering som fra starten hadde tre tilbud, det ene tilbudet var i regnskap, finans og investering, den andre spesialiseringen i statistikk og operasjonsanalyse og tredje retning var markedsføring.
Tobias Michael

Liv og verk

Michael var sønn av den fransk-flamske renessansekomponisten Rogier Michael (1552–1619).
I 1631 ble Michael Johann Hermann Scheins etterfølger som thomaskantor ved Thomasskolen i Leipzig, og ble i sin tur etterfulgt av Sebastian Knüpfer i 1657.
Etter Michael er to bind med motetter og kirkekonserter under tittelen «Musikalische Seelenlust» (1634–1637) bevart. Også noen seks- til åttestemmige leilighetsverk, hovedsakelig konserterende motetter til gravferder og bryllup, er bevart. Stilmessig tilhører Michaels musikk den den venetianske skole, en stilretning som var svært utbredt i Tyskland på Michaels tid.
Tobias Michael slet med dårlig helse og skrev motettene til sin egen gravferd flere år før sin død.
Dombås kino

Dombås kino er en kino på Dombås i Oppland.
Kinoen ble bygd av den tyske okupasjonsmakta under andre verdenskrig. Ei stor mengde tyske soldater var stasjonert på Dombås under krigen, og kinoen ble bygd som et velferdstiltak. Dombås kino var svært avansert for sin tid og hadde 550 sitteplasser, amfi, offiserlosjer og orkestergrav.
Etter krigen ble bygningen overtatt av kommunen som kinolokale for tettstedet Dombås, og er fortsatt i bruk som kino. Dombås kino ble valgt som Dovre kommunes tusenårssted i 2000.
Bygningen har fram til i dag stått relativt uendra, og har høy verneverdi som eksempel på tysk arkitektur i Norge under krigen. Bygningen ble fredet i 2015.
Sommerfjøsveien

Sommerfjøsveien er et musikkalbum med Harry Bjerkli, utgitt i 2009.
Johan Hammond Rosbach

Johan Hammond Rosbach (født 22. august 1921, døde 7. september 2004) er en norsk forfatter og esperantist. Han er æresmedlem hos Universala Esperanto-Asocio og Riksmålsforbundet. Han har utgitt en rekke bøker, både på norsk og esperanto.
Magasinprosent

Med magasinprosent (engelsk: Storage capacity percentage) menes forholdet mellom magasinkapasitet og gjennomsnittlig årlig tilsig i et vassdrag, regnet i prosent.
Vassdrag uten magasin vil da ha en magasinprosent på 0 %. Vassdrag som har høyere magasinkapasitet enn årlig tilsig vil ha en magasinprosent som er større enn 100 %, disse kalles overreguleringsmagasin, tørrårsmagasin eller flerårsmagasin. Et eksempel på dette er Storglomvatnet, som har en magasinprosent på 210 %.
Justin Welby

Bakgrunn

Justin Welby ble født i London i 1956. I 2016 gjenomførte han en DNA-test, der det ble kjent at hans far var sir Anthony Montague Browne, tidligere sekretær for Winston Churchill. Resultatet var en stor overraskelse både for Welby og hans mor. På morssiden kommer han fra en familie med flere prester. 
Han studerte historie og jus ved Eton College og Trinity College i Cambridge, før han i elleve år jobbet med finans i oljeindustrien. I denne perioden ble han legleder i den store menigheten Holy Trinity i Brompton i London og han satt i menighetsråd i en menighet i Paris.
I 1983 mistet Welby sin sju måneder gamle datter i en bilulykke. Dette omtaler han som et vendepunkt i livet, og sier det førte han og konen nærmere Gud. Seks år senere sluttet han i oljejobben og begynte på teologistudier for å bli prest.

Virke

Justin Welby studerte på St. John's College i Durham og ble ordinert til diakon i 1992. Han jobbet de neste 15 årene i ulike menigheter i Coventry bispedømme. Welby skal ha fornyet menighetene, som opplevde vekst i denne perioden. I 2002 begynte han å jobbe med forsoningsarbeid med base i Coventry Catherdal. Sammen med to andre prester jobbet han med forsoningsarbeid i Midtøsten og Afrika, særlig i Kenya, Den demokratiske republikken Kongo og Nigeria. Dette er arbeidet han fremdeles er involvert i. Han har også jobbet med forsoningsarbeid mellom væpnede grupper i Niger-deltaet og mellom religiøse ledere i Israel og Palestina. I 2006 gjenåpnet han den anglikanske kirken i Bagdad kort tid etter invasjonen av Irak. Fra 2006 var han ledende prest i Coventry Cathedral.
8. desember 2007 ble han domprost i Liverpool Cathedral, Englands største katedral. Katedralen ligger i et svært belastet område, og i løpet av sin tid i kirken førte Welby menigheten til nærmere kontakt med folk i bydelen, blant annet gjennom arbeid med asylsøkere og menigheten vokste betraktelig. 
2. juni 2011 ble han utnevnt til biskop av Durham og ble innsatt i stillingen 26. november samme år. Et knapt år senere, 9. november 2012, utnevnte dronningen ham til den 105. erkebiskopen av Canterbury. Han tok over etter Rowan Williams.
I studiet fokuserte Welby særlig på forretningsetikk. Dette er et område han har jobbet med også senere, og han har publisert artikler om etikk, internasjonal finans og forsoning.
Osterfjorden (Torsken)

Osterfjorden er en fjordarm av Torskefjorden i Torsken kommune i Troms.Fjorden har innløp mellom Kongesneset i vest og Purkøyra i øst, og strekker seg 3,5 kilometer sørøstover til Osteren i botn av fjorden.
Bortsett fra Osteren er det ingen bosetninger ved fjorden. Osteren har ikke vegforbindelse til resten av kommunen.
NM i svømming 1948

NM i svømming 1948 ble arrangert i Tønsberg 20.-22. august 1948.
Koordinadora Abertzale Sozialista

Historie

Den første kimen til KAS kom rundt 1974, etter et forslag fra fagforeningen Eusko Langile Indarra (ELA), i forbindelse med prosessen mot de to ETA-medlemmene Ángel Otaegui og José Antonio Garmendia, anklaget for drapet på et medlem av Guardia Civil.
1. august 1975 ble organisasjonen formelt opprettet og stiftelseserklæringen signert av Eusko Alderdi Sozialista, Herriko Alderdi Sozialista, Langile Abertzale Iraultzaileen Alderdia (LAIA) og ETA.
I 1998 ble KAS formelt erklært ulovlig og klassifisert som en terroristorganisasjon.
Alexander Blomqvist

Karriere

Blomqvist startet som junior i IFK Simrishamn, men gikk til Malmö FF som 12-åring.
Blomqvist spilte første kamp i Allsvenskan hjemme mot Kalmar FF den 14. april 2013. Blomqvist kom innpå etter 73 minutter, men måtte av banen i samme kamp, på grunn av en kneskade.
Welaita

Welaita eller wolayta (eller Wolaytta; ge'ez: ወላይታ Wolaytta) er en folkegruppe i Etiopia. De utgjør ca.  1,7 millioner, eller 2,31 % av innbyggerne, hvorav 290 000 bor i byer.
De snakker wolaytta, som er et omotisk språk. De bor i en egen etnisk basert sone i Region for sørlige nasjoner, nasjonaliteter og folk, sørvest i landet. Welaita-folket hadde en gang et eget kongedømme.
Santos

Økonomi

Santos har den største eksporthavna i Sør-Amerika og håndterer blant annet en stor del av Brasils kaffe-eksport. I tillegg eksporteres det mye stål, olje, biler, appelsiner, bananer og bomull gjennom havna. Byen har også en del industri, samt at det også er et lokalt senter for turisme.
Nordisk mesterskap i troppsgymnastikk for junior 2002

Nordisk mesterskap i troppsgymnastikk for junior 2002 ble arrangert 20. april 2002, i Lingvallen i Ängelholm i Sverige. Dette mesterskapet var for klubblag, ikke for landslag. 
Konkurranseformen var Euroteam, (tilsvarende dagens TeamGym), slik at det konkurreres sammenlagt i frittstående, tumbling og trampett.
Dykkender (gruppe)

Dykkender (Mergini) er en gruppe ender bestående av flere slekter. Som navnet tilsier dykker disse endene etter maten.
A Livingroom Hush

A Livingroom Hush er et musikkalbum med Jaga Jazzist, utgitt i 2001.
Cyberingeniørskolen

Utdanning og plikttjeneste

Utdannelsen består av 3 års skolegang med 3 påfølgende pliktår hvor man jobber i Forsvaret. Plikttjenesten avtjenes ut fra Forsvarets behov. Behovet utarbeides med bakgrunn i innmeldte stillinger fra ulike avdelinger i Forsvaret, og prosessen styres av skolestaben. Normalt reduseres antall stillinger til hvor mange studenter det er i avgangskullet. Det er stor variasjon i hvilke grener og avdelinger som melder inn behov, men historisk sett går flertallet til Hæren, Sjøforsvaret og Cyberforsvaret. Avgangskullet bestemmer selv hvordan stillingene skal fordeles, selv om enkelte avdelinger gjennomfører intervju med bakgrunn i spesielle behov (faglig interesse og/eller fysisk kapasitet). Hvis flere studenter ønsker samme tjenestested benyttes ofte rangering. Det betyr at den med best resultat får stillingen. Man kan i så måte påvirke valg av tjenestested ut fra prestasjoner gjennom studieperioden. Opptakskravene, i tillegg til ordinære befalsskolekrav, er generell studiekompetanse med fordypning i matematikk (R2) og fysikk (FY1) eller tilsvarende status (f.eks. forkurs ingeniør).

Faginndelinger

Utdanningen gjennomføres innen to fagløp: tekniske og militære fag. Hovedtyngden ligger på de tekniske fagene.

Øvelser

Det gjennomføres flere øvelser som skal sørge for at studentene etter endt utdanning er bedre rustet for fysiske og mentale påkjenninger. Øvelsene er ofte rettet mot ulike scenarioer i internasjonale operasjoner.
Enkelte av øvelsene deltar studentene på flere ganger, men rollene endres underveis i studieløpet. For eksempel er andreårs studenter lagførere for førsteåret, mens tredjeåret arrangerer og administrerer øvelsen.

Videreutdanning

Etter utdanningen er det mulig å gå videre til høyere militære utdanninger, eller master innen IT ved NTNU eller UiO.
Parkteatret i Moss

Parkteatret i Moss er Østfolds ledende kulturhus. Opprinnelig en gammel funkiskino ferdigstilt i 1939, som i juni 2003 ble etablert som privat kulturhus i samarbeid med Moss kommune. Daglig leder er Petter E. Fosse. I dag fungerer Parkteatret som et rent kulturhus, med sine 546 faste seter arrangeres konserter, teater, møter, danseforestillinger og alt som ellers hører hjemme i et kulturhus. Parkteatret er vertskap for så vel profesjonelle oppsetninger som for lokale amatører som A.P.P.L.A.U.S. og Teaterkråkene. Før var det to kinoer i Moss, det var Gimle kino og her på Parkteateret. Siden 2015 kjøper man ikke lenger billetter fra en billettluke, men fra Park café. Caféen er i det samme bygget som Parkteateret.
.org

Historie

.org var et av de opprinnelige toppnivådomenene, etablert i januar 1985, og var opprinnelig beregnet til bruk for organisasjoner som ikke tilfredsstilte kravene for registrering under andre gTLD'er.  Nå kan imidlertid alle og enhver registrere et .org-domene. .org var tidligere også domenet som vanligvis ble anbefalt til bruk for privatpersoner, men .name og .info er nå alternativer i så måte.
Toppnivådomenet .org har siden 1. januar 2003 blitt administrert av Public Interest Registry (PIR).

Bruk

Selv om organisasjoner fra hele verden kan registrere .org-domener, så har mange land et andrenivå-domene med lignende formål under sitt eget nasjonale toppnivådomene (ccTLD). Slike andrenivå-domener er vanligvis på formen .org.xx eller .or.xx, hvor xx er ccTLD'et.
.org-domenet er mye assosiert med non-profit organisasjoner, spesielt i USA. I tillegg til  den utstrakte bruken innen det frivillige området, så blir domenet ofte brukt av åpen kildekode-bevegelsen, i motsetning til .com-domener som hovedsakelig brukes av kommersielle selskaper.

Registrering

Registreringer behandles via akkrediterte registrarer. Visse kategorier av internasjonaliserte domenenavn kan også registreres (se detaljer). 
Registrering gjøres direkte på andre nivå.